**РЕШЕНИЕ № ПВ –80-ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал.1 и ал.5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становищa от БД ИБР Пловдив и РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **Изграждане на сграда за отглеждане до 200 крави и закупуване на инвентар,**  което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение**: **в УПИ XXIII, кв. 132 по плана на гр. Съединение, община Съединение**

**Възложител:** **ЕТ „Атанас Аргилов Илиев“, ЕИК: 202566839,** гр. Съединение, ул. „Орлово гнездо“ № 4

**Характеристика на инвестиционното предложение /ИП/:**

С инвестиционното предложение се предвижда изграждането на изцяло нова кравеферма за свободно боксово отглеждане на 130 броя дойни крави и оборудването ѝ. Сградата на кравефермата ще бъде едноетажна, с обслужващи помещения на две нива, с размери 78,10/18,60 м. Предвижда се водоснабдяването на кравефермата да се осъществи от градската водопроводна мрежа, съгласно изискванията на „ВиК“ ЕООД – гр. Пловдив. Електрозахранването ще бъде осъществено съгласно разрешителното на „ЕВН България ЕР“ ЕАД, КЕЦ Калояново.

Изграждането и експлоатацията на кравефермата не е свързано с необходимост от изграждане на нови пътища. В северния си край имотът граничи с вътрешен път от стопанския двор, чрез който се свързва с градската улична мрежа. С цел предпазване на почвите и подземните води се предвижда заустване на отпадъчните битово-фекални води и водите от измиване във водоплътна изгребна яма и изграждане на водоплътно торохранилище за оборски тор.

Инвестиционното предложение попада в обхвата на т. 1, буква „д“ и т.2, буква „г“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

УПИ XXIII, кв.132 по плана на гр. Съединение, община Съединение, в който се предвижда да се реализира инвестиционното предложение не попада в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0002086 „Оризища Цалапица” за опазване на дивите птици, обявена със Заповед №РД-368/16.06.2008 (ДВ бр. 56/2008 г.) на Министъра на околната среда и водите. Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда изграждането на краварник за свободно боксово отглеждане на 130 дойни крави, с доене в доилна зала тип„Рибена кост“ 2 x 8 бр. Цялата производствена част във фермата се разполага в една сграда. Функционално производствената сграда е с обособени сектори и зони. Условно сградата може да се раздели на зони:

- Зони за животни;

- Зона за доене, ветеринарно обслужване;

- Зона за съхраняване на млякото;

- Административно-битов сектор.

На кота ±0,00 ще се разполага обора за отглеждане на 130 бр. млечни крави. В него са разположени легнали боксове за животни, торови пътеки, хранителна пътека, обслужващ коридор, доилна зала и млекосъбирателно помещение . Застроената площ на кота ±0,00 е 1452,60 м2, в т. ч. застроена площ на торохранилището на кота -2,18 – 409,60 м2. Застроената площ на кота +2,80 е 44,55м2, при което разгънатата застроена площ (РЗП)на краварника (без торохранилището) е 1497,15 м2, а общата разгъната застроена площ на кравефермата – 1906,75 м2.

* Не се налага промяна на съществуваща или изграждане на нова пътна инфраструктура. Транспортният достъп ще се осъществява от съществуващ път с обособен вход.
* В резултат на осъществяване на дейността не се очаква замърсяване на подземните и повърхностните води. За събиране и временно съхранение на оборския тор е предвидено водоплътно подземно торохранилище на кота -2,18 м. Угнилият оборски тор се използва за наторяване на земеделски земи. Инвестиционното предложение включва изграждане на водоплътна яма. Не се предвижда заустване в повърхностен воден обект.
* Дискомфорт за околната среда е вероятен по време на строителните работи на фермата, свързан предимно с повишени нива на шум и прах, който дискомфорт ще бъде локален и временен в рамките на разглежданата площадка.
* Предвид характера на ИП, в хода на експлоатация на обекта не се предполага значително замърсяване и дискомфорт на околната среда. При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Имотът е част от стопански двор, намиращ се в югоизточния край на гр. Съединение, северно от р. Потока и отстои на около 200 м южно от най-близките жилищни сгради. Общата площ на имота възлиза на 5343 м2. Не са необходими допълнителни площи по време на строителството. Всички дейности ще се осъществявят единствено и само в границите на предвидената площадка.

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

**III. Способност за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:

1. Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0002086 „Оризища Цалапица”.

2. Поради това и характера на инвестиционното предложение, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 3457/20.04.2017г. РЗИ- Пловдиве определила, че при спазване на нормативното законодателство не се очаква риск за човешкото здраве от реализацията на ИП.

**V. Обществен интерес към предложението за строителство, дейности или технологии :**

* В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2 от Възложителя, като е представено копие от документацията на Община Съединение.
* Община Съединение е информирала РИОСВ-Пловдив за липса на постъпили становища/възражения относно инвестиционното предложение.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следното условие:**

**1.** Обектът да се експлоатира само при наличието на договор за предаване на труповете на умрелите животни в екарисаж.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 28.04.2017г.**

*Директор на РИОСВ - Пловдив*